b'\n_START_ARTICLE_\nH.W. Pade\n_START_PARAGRAPH_\nHenrik Waldemar Pade (6. januar 1880 i K\xc3\xb8benhavn \xe2\x80\x93 25. december 1958 i Skovshoved) var en dansk civilingeni\xc3\xb8r og direkt\xc3\xb8r, far til Henning Pade._NEWLINE_Han var s\xc3\xb8n af grosserer W.O. Pade (d\xc3\xb8d 1913) og hustru Olga f. Johansen, blev l\xc3\xa6rling hos professor C.P. J\xc3\xbcrgensens mekaniske Etablissement 1896, teknisk assistent sammesteds 1898 og rejste i Tyskland 1900-04. Ved hjemkomsten 1904 blev Pade ledende ingeni\xc3\xb8r i A/S Nordiske Kabel- og Traadfabriker i K\xc3\xb8benhavn, hvor han avancerede til teknisk direkt\xc3\xb8r 1917, hvilket han var indtil 1941. Dern\xc3\xa6st var han teknisk kommitteret for samme selskab indtil 1944. H.W. Pade var konservativt medlem af Gentofte Kommunalbestyrelse 1917-21 og medlem af K\xc3\xb8benhavns Amtsr\xc3\xa5d 1935-43._NEWLINE_Pade havde en lang r\xc3\xa6kke tillidsposter og poster i erhvervslivet: Han var medlem af bestyrelsen for Elektroteknisk Forening fra 1916, formand 1920-24; n\xc3\xa6stformand i bestyrelsen for |A/S Strandvejs-Gasv\xc3\xa6rket 1921, formand 1928-52; medlem af Industrir\xc3\xa5det 1924-40; medlem af bestyrelsen for Dansk Ingeni\xc3\xb8rforenings sektion for industriel udvikling 1926-37 og for Dansk Ingeni\xc3\xb8rforening 1932-35; censor ved Polyteknisk L\xc3\xa6reanstalt 1920-49; medlem af Dansk Elektroteknisk Komit\xc3\xa9 fra 1927; medlem af bestyrelsen for A/S Jacob Holm & S\xc3\xb8nner fra 1930 (formand 1944), for Dansk Forening for social Oplysning 1931-46, for A/S Pensions-Forsikringsanstalten fra 1934 og for A/S Grafisk Compagni; medlem af S\xc3\xb8- og Handelsretten 1932-50; medlem af Akademiet for de Tekniske Videnskaber 1937; administrator for AEG Dansk Elektricitets A/S og for Olympia Skrivemaskiner A/S 1945-47 samt medlem af Gentofte Kommunes bygningskommission 1948-52. Pade var Kommand\xc3\xb8r af Dannebrogordenen og Dannebrogsmand._NEWLINE_Han blev gift april 1909 med Rosa Braun (3. oktober 1884 i Aalborg \xe2\x80\x93 30. marts 1953), datter af konsul, vinhandler S. Braun og hustru Marentine f. Lund.'